《登宣武门楼有感》
清代·卫既齐

白云连塞树苍苍，矫首西山揽大荒。画角宵吹城上月，羽林寒带殿前霜。

柱标马援功名薄，书著虞卿岁月长。尚忆黄金收骏骨，高台徙倚向残阳。

作者简介：（1645—1701）清山西猗氏人，字伯严。康熙三年进士，官检讨。历署固安、永清、平谷知县，为官清廉，超擢山东布政使。建历山书院。累迁贵州巡抚，坐事戍黑龙江。旋赦还，奉命承修永定河工，又治南河，督培高家堰，卒于工次。有《四书心悟》、《小学家训》、《道德经解》、《南华经删注》、《韵通》等。